EFFECTS OF DIVIDEND POLICY – THE CASE OF FINANCIAL INSTITUTIONS OF THE REPUBLIC OF SERBIA
Abstract
The decision on the dividend policy is one of the important decisions that should be made and may affect the future position and development of the company. A large number of authors conducted research that showed the influence of various factors on the dividend policy. The results of those researches showed different impacts, depending on the company on which the analysis was performed. Empirical analysis in this paper was performed on the case of financial institutions in the Republic of Serbia, and the basis for their selection is the importance of these institutions for the functioning of all segments of an economy. The subject of the paper is the dividend policy, which exists at financial institutions in the Republic of Serbia. In accordance with the subject of the research, the aim of the work is to determine the impact of profitability, liquidity, leverage, company size and dividends in the previous year on the current year's dividend policy. A correlation analysis, panel regression analysis, and Mann-Whitney U test were performed, and the results based on the conducted analysis show the existence of a statistically significant negative impact of the dividend from the previous year on the current year's dividend policy expressed by the dividend payout rate. The results of the non-parametric Mann-Whitney U test show the existence of a statistically significant difference in the distribution of the dividend policy variable between insurance companies and banks.

ЕФЕКТИ ДИВИДЕНДНЕ ПОЛИТИКЕ – СЛУЧАЈ ФИНАНСИЈСКИХ ИНСТИТУЦИЈА РЕПУБЛИКЕ СРБИЈЕ

Апстракт
Одлука о дивидендној политици једна је од значајних одлука коју треба донети и која може утицати на будући положај и развој предузећа. Велики број аутора вршио је истраживања која су приказала утицај различитих фактора на дивидендну политику. Резултати тих истраживања су исказали другачије утицаје, а у зависности од предузећа над којима је анализа вршена. Емпиријска анализа у овом раду извршена је на случају финансијских институција у Републици Србији, а као основ за њихов избор јавља се значај ових институција за функционисање свих сегмената једне привреде. Предмет рада јесте дивидендна политика, а која је присутна код финансијских институција у Републици Србији. У складу са предметом истраживања циљ рада јесте утврђивање утицаја профитабилности, ликвидности, левериџа, величине предузећа и дивиденде у претходној години на дивидендну политику текуће године. Извршена је корелациона анализа, панел регресиона анализа и Mann-Whitney U тест, а резултати који су на бази спроведене анализе добијени показују постојање статистички значајног негативног утицаја дивиденде из претходне године на дивидендну политику текуће године изражену стопом исплате дивиденде. Резултати непараметарског Mann-Whitney U теста показују постојање статистички значајне разлике расподеле променљиве дивидендна политика између друштава за осигурање и банака.

Резултати пословања предузећа значајно се тичу свих стејкхолдера који су са њим повезани. Оптимална одлука о исплати дивиденде је од изузетне важности за одржавање стабилности и за даље ширење предузећа, њена исплата значи мање могућности за будућа инвестирања и раст предузећа, али омогућава веће задовољство постојећих и потенцијалних инвеститора, менаџера и других заинтересованих страна. Дивиденда заправо представља добитак предузећа који се исплаћује акционарима, а ова исплата утицаће на мање могућности подржавања инвестиција интерним изворима финансирања. Заправо, дивидендна политика укључује одлуку предузећа који део зарађених средстава исплатити у виду дивиденде, а који део задржати, односно инвестирати у даљи развој. Сви фактори који утичу на политику дивиденде предузећа могу се поделити на факторе који се односе на карактеристике фирме и факторе који се односе на корпоративно управљање (Trang, 2012). 
У Републици Србији за доношење мера које ће утицати на очување и јачање финансијског система одговорност има Народна банка Србије. Истраживања која се односе на политику дивиденди предузећа у Републици Србији су ограничена из разлога неразвијеног тржишта акција, где број јавних акционарских друштава континуирано опада са само неколико компанија које редовно врше исплату дивиденде (Jovković & Vržina, 2021). Скупштине финансијских институција у Републици Србији често не доносе одлуке о расподели дивиденде при оствареном позитивном резултату пословања. Овакав тренд на тржишту може представљати ограничење за развој финансијских институција, а и за сва остала предузећа. Један од фактора који може повећати вредност банке је политика дивиденди, односно циљ инвеститора приликом улагања јесте остваривање приноса у виду дивиденде, а виша дивиденда ће довести до раста цене акција које инвеститор држи (Putri & Wiksuana, 2021).
Дивиденде представљају веома значајан показатељ организације и резултата пословања једног предузећа, али и начина вођења и културе која влада у таквој организацији. Циљ рада јесте утврђивање утицаја различитих фактора на политику дивиденди. Жели се доћи до закључка који фактори имају доминантан утицај на политику дивиденде и на шта треба обратити пажњу код разматрања дивиденди.

Један од основних циљева постојања предузећа јесте остваривање што бољих резултата пословања, односно максимизирање профита. Профитабилност банака је један од кључних показатеља њиховог успеха (Lekpek & Šabotić, 2023). Испуњење овог циља омогућиће веће износе средстава који ће бити на располагању за исплату акционарима, а што ће утицати на повећање поверења у предузеће, повећање стабилности и могућност за даљи развој. Битно је да за исплату дивиденде постоји јасан план, политике и процедуре унутар предузећа које регулишу услове и саму исплату дивиденде.
Инвеститори очекују од предузећа у која улажу своја средства да воде стабилну политику исплате дивиденде (Pieloch-Babiarz, 2021). Lee (2009) наводи да дивиденда може да пружи важне информације акционарима у вези са учинком компаније, што се назива ефектом сигнализације. Преко овог ефекта менаџери су под утицајем и притиском тржишта капитала да исплате оптималан износ дивиденди акционарима. Овакав механизам има улогу надзора менаџера, а самим тим и решава такозвани агенцијски проблем. Patra, Poshakwale, & Ow-Yong (2012) наводе да ефекат сигнализације полази од става да објаве о дивидендама пружају информације спољним инвеститорима о тренутним резултатима компаније. Ови аутори објашњавају да се информације о будућим резултатима могу проценити на основу познатих тренутних резултата. Пратећи наведене релације, дивиденда представља сигнал будуће зараде предузећа. Скуп свих одлука о дивиденди садржан је у дивидендној политици (Jovković, Vasić, & Bogićević, 2021), између осталог одлука о расподели оствареног резултата на дивиденде акционарима представља део ове политике.
Врсте дивидендних политика којима се предузећа служе сврставају се у више категорија (Uzomah & Ihe, 2021). По првом типу политике, дивиденда се исплаћује према уобичајеној стопи акционарима, за шта је потребна редовна зарада предузећа. Други вид дивидендне политике подразумева редовну исплату одређеног новчаног износа акционарима. Трећа врста значи да се дивиденда не исплаћује редовно из разлога нестабилне зараде предузећа и недостататка ликвидних средстава. Последњи случај јесте неисплаћивање дивиденде акционарима због потребе предузећа за средствима из којих ће финансирати даљи раст и развој. Оваква подела није примењива у свим државама, неке земље, као што је Чиле захтевају од предузећа која остварују позитивне резултате пословања да исплате дивиденду, односно Чиле законом захтева од предузећа да исплате 30% своје зараде у облику дивиденде (Saens & Tigero, 2021). У Републици Србији не постоји обавеза исплате дивиденде, а узимајући у обзир податке о исплати дивиденде финансијских институција, може се рећи да не постоји ни обичај њене исплате. Наиме, исплата дивиденде је спорадична и често изостаје и у ситуацијама остварених значајних позитивних резултата пословања.
Jaara, Alashhab, & Jaara (2018) наводе да менаџери предузећа имају супериорније информације од других заинтересованих страна. Зато свака промена везана за дивиденде треба да буде објављена и јавно доступна, као што је на пример повећање или смањење дивиденде, исплата дивиденде након дуже паузе и слично, а у складу са најавама и обавештењима која се тичу дивиденди мењаће се и цена акција. Постојање конкуренције захтева од управе предузећа да улаже напоре у повећање вредности предузећа, а ова вредност се изражава и кроз цену акција (Setyabudi, 2021). Питање о исплати дивиденде је једно од важнијих у савременим корпоративним финансијама, дивиденда се исплаћује у ситуацији када предузеће нема профитабилније инвестиционе могућности, а политика дивиденди представља механизам за обавештавање јавности о стабилности и могућностима за раст предузећа (Al-Nawaiseh, 2013).
Hasanuddin (2021) закључује да дивидендна политика има значајан позитиван утицај на вредност предузећа, односно са повећањем исплате дивиденде повећаће се и вредност предузећа, а чиме ће се даље привући инвеститори. Ово је резултат ситуације у којој расподела дивиденди може да смањи неизвесност за инвеститоре. Акционари предузећа, између осталих и банака, као рационални инвеститори очекују да добију накнаду за своје улагање, а способност банке да исплати дивиденду зависиће у великој мери од остварених резултата у пословању (Agyei & Marfo-Yiadom, 2011).
Велики број истраживања спроведен је у циљу утврђивања различитих фактора на политику исплате дивиденде. Фактори као што су профитабилност, левериџ, величина предузећа, могућност раста и сама зрелост предузећа, утичу на дивидендну политику (Thakur & Kannadhasan, 2018). Профитабилност се сматра фактором који значајно утиче на политику дивиденди, односно профитабилнија предузећа имају могућност да исплате више износе дивиденди и отуда се очекује позитиван однос профитабилности и дивиденде (Al‐Najjar & Hussainey, 2009). Још један аргумент који иде у корист позитивног односа профитабилности и исплате дивиденде јесте тај да су високопрофитабилна предузећа у бољој позицији да добијају средства од банака и друге екстерне изворе финансирања по нижим стопама и стога исплаћују високе дивиденде својим акционарима (Tahir & Mushtaq, 2016). Предузећа са високом ликвидношћу, тј. она која имају већу доступност готовини, плаћаће више дивиденде (Al‐Najjar & Hussainey, 2009), односно лоша позиција ликвидности значи мање издашне дивиденде због недостатка готовине (Amidu & Abor, 2006). Левериџ као укупан дуг према укупној активи, игра значајну улогу у одређивању перформанси предузећа (Bista, Bartaula, Shrestha, Gnawali, Lamichhanem, & Parajuli, 2019). Што се тиче величине предузећа, може се рећи да се од оних великих очекују бољи резултати пословања, а у складу са тим и виши износ средстава који ће имати на располагању за исплату акционарима у виду дивиденде. Како је код великих предузећа углавном присутан већи број инвеститора и како имају лакши приступ тржишту капитала, логична последица јесте чешћа исплата дивиденде (Patra et al., 2012). Верује се да предузећа теже исплаћивању дивиденди у континуитету јер инвеститори перципирају предузећа са стабилним дивидендама као јача и вреднија (Maladjian & Khoury, 2014). Уколико предузеће има историју исплате дивиденде очекује се да ће у највећем броју случајева при оствареном позитивном резултату оно поновити исплату.
Истраживање спроведено на примеру осигуравајућих компанија у Етиопији показало је статистички значајан однос одлуке о исплати дивиденде и профитабилности, односно повећање профитабилности утицаће на повећање исплате дивиденде код осигуравајућих друштава (Adimasu, 2019). Такође, истраживање спроведено на случају развијених земаља (Trang, 2012) показало је позитиван утицај профитабилности, узимајући у обзир показатељ ROA, на исплату дивиденде. Истраживање на примеру банака из Кореје (Lee, 2009) показује позитиван статистички значајан утицај профитабилности мерене показатељем ROA на дивидендну политику. Nerviana (2015) утврђује да профитабилност мерена показатељем ROE има позитиван статистички значајан утицај на дивидендну политику компанија у Индонезији. На одлуку о исплати дивиденде на примеру предузећа Супсахарске Африке утиче ниво профитабилности, левериџ, али и ризик (Arko, Abor, Adjasi, & Amidu, 2014). У САД, Канади, Великој Британији, Немачкој, Француској и Јапану, склоност исплати дивиденди је већа код већих и профитабилнијих предузећа (Denis & Osobov, 2008). Да профитабилна предузећа имају тенденцију да плаћају високе дивиденде, а да добра позиција ликвидности повећава способност исплате дивиденде закључци су истраживања споведеног на примеру акционарских друштава из Гане (Amidu & Abor, 2006).
На примеру предузећа из Пакистана, приказано је да политика исплате дивиденде зависи од више фактора који имају различит утицај. Приказан је позитиван утицај профитабилности и величине предузећа на исплату дивиденде, што значи склоност већих и профитабилнијих предузећа да исплаћују више износе дивиденди акционарима. Левериџ негативно утиче на исплату дивиденде, односно већи степен финансирања из дугова значиће мањи износ исплате дивиденде. У овом раду, ликвидност се није идентификовала као значајан фактор који утиче на исплату дивиденде. (Tahir & Mushtaq, 2016)
Утицај различитих фактора на дивиденду испитиван је и на случају предузећа у Индији (Singla & Samanta, 2019). Ово истраживање показало је позитиван утицај профитабилности, ликвидности, левериџа и величине предузећа на дивиденде. Наглашава се да профитабилност има највиши степен утицаја на исплату дивиденде у односу на остале варијабле. На примеру осигуравајућих друштава и банака (Bista et al., 2019) приказан је позитиван утицај величине друштва, профитабилности и левериџа на исплату дивиденде, као и негативан утицај ликвидности на дивидендну политику мерену стопом исплате дивиденде. Негативан утицај левериџа и позитиван утицај величине предузећа на политику дивиденде приказан је у истраживању спроведеном на примеру предузећа у Индији (Rajesh Kumar & Sujit, 2018).
Приликом дефинисања политике дивиденди, предузећа треба да узму у обзир одлуке о дивидендама из ранијих година у циљу спречавања негативних реакција и неадекватних очекивања тржишта (Arko et al., 2014). Baker, Dewasiri, Koralalage, & Azeez (2019) закључују да круцијални фактори који утичу на исплату дивиденде, између осталог, јесу дивиденда претходне године, профитабилност и величина предузећа. Ово истраживање показало је статистички значајан позитиван утицај профитабилности и дивиденде из претходне године на одлуку о исплати дивиденде за текућу годину. Позитиван утицај величине предузећа на исплату дивиденде показан је на примеру јавних компанија Малезије (Yusof & Ismail, 2016), док у истраживању спроведеном на примеру производних предузећа Индонезије утврђено је да величина предузећа не утиче на дивидендну политику (Nerviana, 2015). 
На основу постављеног предмета и циља истраживања, а у складу са прегледом раније спроведених истраживања, хипотезе од којих се у раду полази јесу:
Х1: Профитабилност има статистички значајан позитиван утицај на дивидендну политику текуће године финансијских институција.
	Х1.1: Мерено приносом на укупна средства (RОА).
	Х1.2: Мерено приносом на капитал (RОЕ).
Х2: Величина предузећа има статистички значајан позитиван утицај на дивидендну политику текуће године финансијских институција.
Х3: Ликвидност има статистички значајан позитиван утицај на дивидендну политику текуће године финансијских институција.
Х4: Левериџ има статистички значајан негативан утицај на дивидендну политику текуће године финансијских институција.
Х5: Дивиденда из претходне године има статистички значајан позитиван утицај на дивидендну политику текуће године финансијских институција.

У циљу откривања утицаја појединих фактора на политику дивиденди извршено је емпиријско истраживање којим су обухваћене финансијске институције у Републици Србији, односно истраживање укључује узорак сачињен од 180 опсервација. У узорак су укључена осигуравајућа друштва, друштва за реосигурање и банке, а обухваћен је временски период од 2017. до 2022. године. 2023. година није укључена у истраживање из разлога необјављених података о исплаћеној дивиденди, а наведени податак биће доступан у Извештају о променама на капиталу за 2024. годину. Секундарни подаци на основу којих је истраживање спроведено прикупљени су са сајта Народне банке Србије и сајта Агенције за привредне регистре. Сортирани подаци увезени су у статистички програм SPSS, где је извршена анализа. Веза између независних варијабли, али и независних и зависне варијабле испитана је помоћу корелационе анализе, применом Spearmanovog коефицијента. Употребом панел регресионе анализе испитан је утицај независних варијабли на дивидендну политику текуће године. Модел од ког се у раду креће јесте:
DIVi,t = β0 + β1PROFi,t + β2PROF2i,t + β3VELi,t + β4LIKi,t + β5LEVi,t + β6DIVt-1i,t + εi,t
По угледу на нека од раније спроведених истраживања извршен је избор независних варијабли чији утицај на дивидендну политику текуће године ће се пратити. Дивидендна политика изражава се стопом исплате дивиденде (Jovković & Vržina, 2021; Jovković et al., 2021). Профитабилност, ликвидност, величина предузећа, левериџ и дивиденда у претходној години неки су од фактора чији су утицаји на дивидендну политику испитивали бројни аутори (Arko et al., 2014; Bista et al., 2019; Maladjian & Khoury, 2014; Nerviana 2015), а начин рачунања ових показатеља приказан је у Табели 1.
Табела 1: Опис варијабли модела
	Варијабла
	Симбол
	формула

	Зависна варијабла

	Дивидендна политика текуће године
	DIV
	Исплаћена дивиденда/нето резултат

	Независне варијабле

	Профитабилност
	PROF
	ROA=нето резултат/укупна актива

	
	PROF2
	ROE=нето резултат/акцијски капитал

	Величина предузећа
	VEL
	Природни логаритам укупне активе

	Ликвидност
	LIK
	Готовина и готовински еквиваленти/укупна актива

	Левериџ
	LEV
	Укупне обавезе/укупна актива

	Дивиденда претходне године
	DIVt-1
	Дивиденда у годити т-1


Извор: Преглед аутора
Како банке због специфичности свог пословања у пасиви Биланса стања немају поделу обавеза на краткорочне и дугорочне обавезе, за израчунавање ликвидности није коришћена позиција краткорочних обавеза, већ је употребљен показатељ ликвидности који препоручује Народна банка Србије.

РЕЗУЛТАТИ ИСТРАЖИВАЊА И ДИСКУСИЈА РЕЗУЛТАТА
Добијени резултати спроведене анализе приказани су дескриптивном статистиком, затим су представљени резултати корелационе анализе. Испитан је степен линеарне зависности варијабли модела применом Spearmanovog коефицијента корелације. Претходно је испитана нормалност распореда применом Kolmogorow-Smirnov и Shapiro-Wilk теста, где у оба случаја не постоји нормална дистрибуција података. На крају су представљени добијени резултати регресионе анализе.
Табела 2: Дескриптивна статистика
	Варијабла
(n=180)
	X̄
	Минимум
	Максимум
	Медијана
	Стандардна девијација

	DIV
	0,3211
	-1,5087
	3,1030
	0
	0,5303

	PROF
	0,0157
	-0,0806
	0,1205
	0,0150
	0,0244

	PROF2
	0,1923
	-0,1760
	1,1610
	0,1643
	0,2153

	VEL
	17,1229
	13,8944
	20,5307
	16,7357
	1,8397

	LIK
	0,1052
	0,0062
	0,9151
	0,0941
	0,1050

	LEV
	0,4555
	0,0075
	0,9537
	0,3900
	0,3700

	DIVt-1
	1.149.526,27
	0
	32.182.375
	0
	3.741.953,16


Извор: Преглед аутора
Резултати дескриптивне статистике показују да је средња вредност показатеља дивидендне политике текуће године 0,3211. Минимална вредност показатеља DIV била је негативна, а разлог овоме јесте исплаћена дивиденда из добитка оствареног ранијих година, при чему је у години њене исплате остварен губитак. Максимална вредност већа је од 3, што значи да је исплаћена дивиденда већа од износа оствареног нето резултата у текућој години. Минималне вредности код варијабли PROF и PROF2 су негативне, односно поједине финансијске институције обухваћене анализом оствариле су негативан нето резултат у некој од анализираних година. Минимална вредност DIVt-1 је 0, што указује да није у свакој од година посматрања исплаћивана дивиденда. Разлог за ово се може тражити у ситуацији на тржишту, али и начину управљања акционарским друштвом.
Табела 3: Корелациона анализа
	Варијабла
	DIV
	PROF
	PROF2
	VEL
	LIK
	LEV
	DIVt-1

	DIV
	1
	
	
	
	
	
	

	PROF
	0,395**
	1
	
	
	
	
	

	PROF2
	0,517**
	0,832**
	1
	
	
	
	

	VEL
	0,234**
	0,037
	0,369**
	1
	
	
	

	LIK
	-0,064
	-0,223**
	-0,094
	0,500**
	1
	
	

	LEV
	-0,031
	-0,337**
	-0,158*
	0,622**
	0,760**
	1
	

	DIVt-1
	0,599**
	0,399**
	0,549**
	0,384**
	-0,056
	-0,020
	1


Напомена: Статистички значајна корелација на нивоу 0,01(**) и статистички значајна корелација на нивоу 0,05(*)
Извор: Преглед аутора
Резултати корелационе анализе представљени у Табели 3 приказују позитивну статистички значајну везу између дивидендне политике текуће године и профитабилности, мерене показатељима ROA и ROE, величине финансијске институције и дивиденде у претходној години. Ова веза је средњег интензитета у првом случају, слаба у случају везе DIV и VEL, односно јака у случају везе DIV и PROF, као и DIV и DIVt-1. Корелација између независних променљивих није већа од 0,9 па се не очекује проблем мултиколинеарности. Мултиколинеарност постоји када су независне променљиве јако корелиране (r=0,9 и више) (Pallant, 2009, 151).
[bookmark: _Toc82528248]Вредност коефицијента детерминације (R2) износи 0,511, односно 51,1% варијабилитета дивидендне политике текуће године је под утицајем фактора обухваћених наведеним моделом. Уколико се посматра прилагођени коефицијент детерминације, он износи 0,371, односно 37,1% варијабилитета дивидендне политике текуће године је под утицајем фактора обухваћених моделом. F вредност износи 3,639, а ниво сигнификантности је 0, што је мање од 0,05, па се закључује да је предложени модел статистички значајан. Резултати спроведене панел регресије приказани су у Табели 4.
Табела 4: Резултати регресионе анализе
	Независне варијабле
	Зависна варијабла

	
	Beta
	t
	Sig.

	PROF
	0,160
	1,196
	0,234

	PROF2
	-0,132
	-0,932
	0,353

	VEL
	0,551
	1,111
	0,268

	LIK
	0,163
	1,061
	0,291

	LEV
	0,072
	0,161
	0,872

	DIVt-1
	-0,206
	-2,262
	0,025*


Напомена: Статистички значајно на нивоу 0,05(*)
Извор: Преглед аутора
На основу Табеле 4 закључује се да једна варијабла (дивиденда из претходне године) има статистички значајан утицај на дивидендну политику текуће године, а сам утицај је негативан (β=-0,206). Ово значи да ће се финансијске инситуције, које имају ниже вредности исплаћене дивиденде у претходној години, одлучивати за више износе дивиденде у наредној.
На основу резултата добијених у спроведеном истраживању може се закључити да се хипотеза Х1 одбацује, односно профитабилност нема статистички значајан утицај на дивидендну политику текуће године финансијских институција у Републици Србији. Заправо, хипотезе Х1.1 и Х1.2 се одбацују. Утицај показатеља RОА на DIV је позитиван, док је утицај RОЕ на DIV негативан, али овај утицај није статистички значајан, односно p>0,05. Аутори Pattiruhu & Paais (2020) дошли су до сличних закључака у погледу везе RОЕ и DIV, али се резултати не слажу у погледу везе RОА и DIV, односно они су утврдили постојање статистички значајне везе ове две варијабле. Добијени резултати нису усаглашени ни са резултатима истраживања вршених на примерима банака Кореје (Lee, 2009) и осигуравајућих друштава Етиопије (Adimasu, 2019). Разлог овога могу бити различите територијалне јединице на којима је вршено истраживање.
Величина предузећа има позитиван, али нема статистички значајан утицај на дивидендну политику текуће године финансијских институција, па се хипотеза Х2 одбацује. У складу са добијеним резултатом су и резултати ранијег истраживања које је испитивало овај однос (Pattiruhu & Paais, 2020). Jovković & Vržina (2021) приказали су негативан однос VEL и DIV, али он није статистички значајан, па се може рећи да се добијени резултати са наведеним истраживањем делимично слажу. Супротно овоме, односно статистички значајна веза између две наведене варијабле приказана је у истраживању спроведеном на примеру банака Либана (Maladjian & Khoury, 2014). Непостојање статистички значајне везе величине предузећа и дивидендне политике у складу је и са резултатима добијеним у истраживању извршеном на подручју Вијетнама (Trang, 2012).
Ликвидност не показује статистички значајан утицај на дивидендну политику текуће године финансијских институција у Републици Србији, чиме се закључује да се хипотеза Х3 одбацује. Овакви резултати супротни су резултатима истраживања спроведеног на случају Грчке, који показују статистички значајан однос варијабли LIK и DIV, али слажу се по питању да ће предузећа са већом ликвидношћу исплатити више износе дивиденде (Patra et al., 2012). Такође, Tahir & Mushtaq (2016) приказују статистички незнатан утицај ликвидности на дивидендну политику, што је у складу са резултатима овог истраживања.
Хипотеза Х4 се одбацује јер је спроведено истраживање показало позитиван утицај левериџа који није статистички значајан на дивидендну политику текуће године. До сличних закључака дошли су Maladjian & Khoury (2014), који наводе да упркос свом позитивном знаку, финансијски левериџ је безначајан, што сугерише да ова варијабла није суштински фактор од утицаја на исплату дивиденди у либанским банкама. Trang (2012) такође није открио статистички значајну везу наведене две варијабле. Аутори Bistra et al. (2019) приказују позитиван утицај левериџа на дивидендну политику, на примеру финансијских институција Непала, што је једнако резултатима добијеним у овом истраживању, али разлика се јавља у постојању статистичке значајности ове везе.
Хипотеза Х5 се делимично потврђује резултатима спроведеног емпиријског истраживања који показују статистички значајан негативан утицај DIVt-1 на дивидендну политику текуће године. Добијени статистички значајан утицај је приказан и у истаживању које је пратило банкарски сектор Републике Србије (Jovković et al., 2021). По питању смера везе DIV и DIVt-1 добијени резултати се не слажу са резултатима истраживања извршеног у Шри Ланци (Baker et al., 2019).
Разлози неслагања добијених резултата са резултатима ранијих истраживања се могу тражити у другачијим географским подручјима у којима послују испитивана предузећа, као и у делатности којом се баве. Значајне разлике могу настати и као последица услова пословања, регулативе која их тангира, постојања традиције исплате дивиденде и слично. До неусклађености у добијеним резултатима може доћи и из разлога коришћења више различитих временских периода, а у којима су постојали различити екстерни фактори и изазови са којима су се предузећа сусретала.
Применом Mann-Whitney U теста испитано је додатно да ли постоји разлика између банака и друштава за осигурање у погледу стопе исплате дивиденде, али и у случају дивиденде претходне године. Резултати спроведеног теста приказани су у Табели 5.
Табела 5: Mann-Whitney U тест
	Варијабла
	Mann Whitney U
	Z
	Sig.
	r
	Медијана банке
	Медијана осигурање

	DIV
	3.371,000
	-2,103
	0,035
	0,157
	0,0000
	0,0787

	DIVt-1
	3.704,500
	-1,067
	0,286
	0,080
	0,0000
	42.676,00


Извор: Преглед аутора
Добијени резултати Mann-Whitney U теста показују постојање статистички значајних разлика расподела променљиве DIV између банака и друштава за осигурање у Републици Србији (p<0,05). Разлике које су остварене у случају DIV су малог интензитета (r=0,157), односно постоји мала разлика између две групе финансијских институција. Интензитет је одређен на основу индикатора величине утицаја r (Pallant, 2009, 226).

ЗАКЉУЧАК
[bookmark: _Toc82528250]Истраживања која се тичу дивидендне политике и фактора који утичу на одлуку о исплати дивиденде су бројна и вршена су на примерима различитих предузећа и држава. У спроведеном истраживању циљ је био утврдити утицај независних варијабли на дивидендну политику текуће године. Од шест посматраних варијабли само једна је показала статистички значајан утицај на исплату дивиденде и то износ дивиденде у претходној години. Може се закључити да добијени резултати нису неочекивани узимајући у обзир развијеност тржишта Републике Србије у погледу исплате дивиденде. Финансијске институције у Републици Србији, иако у форми акционарских друштава, немају традицију исплате дивиденде у континуитету, односно у великом броју случајева приликом остваривања нето добитка он се не исплаћује акционарима већ се задржава унутар предузећа. 
Научни допринос овог рада огледа се у проширењу постојећих сазнања о утицају различитих фактора на дивидендну политику у финансијском сектору Републике Србије. Основни практични допринос спроведеног истраживања огледа се у пружању информација инвеститорима погодним за доношење одлука о потенцијалним улагањима у финансијски сектор Републике Србије. Посебну пажњу треба обратити на могућа кретања на тржишту, промену регулативе или неке друге промене које би могле да утичу на предузећа и њихову одлуку о исплати дивиденде. Овим би стање у финансијском сектору Републике Србије могло бити измењено, али и утицај различитих фактора на дивидендну политику. Ограничења спроведеног истраживања односе се на величину узорка, односно дужи временски период посматрања повећао узорак и тиме би се се креирао обухватнији закључак. Дакле, будућа истраживања могла би обухватити шири узорак, као и финансијске институције из земаља окружења Републике Србије. Адекватно би било испитати потенцијални утицај већег броја фактора на одлуку о исплати дивиденде, као што су ризик пословања, инвестиционе могућности, квалитет извршене ревизије и други.

ЕФЕКТИ ДИВИДЕНДНЕ ПОЛИТИКЕ – СЛУЧАЈ ФИНАНСИЈСКИХ ИНСТИТУЦИЈА РЕПУБЛИКЕ СРБИЈЕ

Резиме
[bookmark: _GoBack]Природа пословања банака и осигуравајућих друштава одваја их од предузећа из других области, пословни процеси ових институција се разликују од пословних процеса предузећа других делатности. Велике промене и изазови у пословању захтевају од њихових руководиоца да на адекватан начин доносе одлуке. Репутација финансијске институције од великог је значаја за успешност пословања, а одлука о исплати дивиденде и њен тренд током година говори о напорима менаџмента компаније да задовољи интересе инвеститора. Код финансијских институција могу се уочити честе промене у смислу пословног имена и њиховог броја кроз престанак пословања, оснивање нових или спајање постојећих институција, а што усложњава процес доношења одлука. У Републици Србији исплата дивиденде није дефинисана као обавеза, односно од тренутног стања банака и друштава за осигурање и њихових пословних планова зависи будућа исплата. Истраживање је показало да неке од ових институција исплаћују дивиденду у свакој години, неке то раде спорадично, а неке нису исплатиле дивиденду ни у једној од посматраних година иако су оствариле позитиван нето резултат. Заправо, резултати спроведеног истраживања указују да дивиденда у претходној години има утицај на дивидендну политику текуће године, односно да утиче на одлуку о исплати дивиденде. Показало се да профитабилност, ликвидност, величина финансијске институције и левериџ немају статистички значајан утицај на дивидендну политику. Добијени резултати су такође показали постојање статистички значајних разлика расподела променљиве дивидендна политика између банака и друштава за осигурање у Републици Србији, односно постоји разлика малог интензитета између две групе финансијских институција.
